Kažimír, Peter, podpredseda vlády a minister financií SR (2014-10-22):
Dámy a páni, tak dovoľte mi zopár slov na záver debaty, ktorá trvala niekoľko hodín, k dani z motorových vozidiel. Ja si vôbec nesťažujem, že trvala niekoľko hodín, lebo, lebo tak jak som v úvodnom slove povedal, ide o systémovú zmenu jedného typu platenia, jedného typu dane, ktorý tu naozaj je 12 rokov, tak ako fungujú vyššie územné celky, bol nastavený. Ale myslím si, že ten, kto mal tie nervy a počúval to tu celé tie hodiny, tak mohol nadobudnúť dojem, že, že nie sú na túto tému jednoznačné názory a nie sú dokonca tieto názory jednoznačné ani zo strany ľudí momentálne v opozícii sediacich, ktorí deklarujú odpor voči návrhu, tomuto zákonu a z rôznych, z rôznych pohľadov. Dovoľte mi v úvode sa vyjadriť k pozmeňovaciemu návrhu Ľuba Petráka, ktorá sa týka miestnych daní, že ho z pohľadu legislatívnej, legislatívnej podoby podporujeme a schvaľujeme, a mám snáď k tomu iba jedinú poznámku, týka sa to naozaj jedného zo zdroja financovaní obcí a miest, mám na mysli zákon o miestnych daniach. A naozaj potvrdzujem, že v prípade stretnutí s kľúčovými slovenskými investormi, zahraničnými investormi na Slovensku, napriek tomu, čo prevláda v médiách, a to, čo je počuť aj z opozičných lavíc, kľúčovým problémom nie je fungovanie finančnej správy, tvrdosť pri platení dane z pridanej hodnoty alebo dokonca ani tvrdosť z pohľadu vyššej efektívnosti platieb v oblasti dane z príjmov právnických osôb alebo vyšších sadzieb dane z právnických osôb. Najviac čo trápi slovenských investorov, je platenie dane z nehnuteľnosti v rôznych mestách a obciach na Slovensku a táto téma sa dostáva na prvé priečky v debatách s predstaviteľmi obchodných komôr všetkých krajín, ktorí sú kľúčoví investori na Slovensku. Je to zdvihnutý prst, lebo je to naozaj problém, ktorý, ktorý presahuje možnosti slovenskej exekutívy, a to je úplne jedno, kto momentálne má možnosť disponovať vládnou väčšinou. Je to problém, ktorý sa týka autonómie samospráv, našich slovenských samospráv miest a obcí s excesmi, ktoré tu boli pomenované aj, aj Ľubom Petrákom, ktoré, ktoré smerujú viac alebo menej sa zaľúbiť svojim, svojim voličom aj v súvislosti s blízkosťou komunálnych volieb, ale ktoré smerujú vyslovene proti podnikateľskému prostrediu a proti investovaniu, proti zamestnávaniu ľudí. A preto, preto sú tu, preto je tu taký veľký pohyb, preto kľúčová novela zákona o miestnych daniach vyšla z rúk naprieč tejto snemovne z hľadiska poslaneckej iniciatívy, pretože postoj vlády z tohto pohľadu je do istej miery problematický. Je to naozaj zákon, ktorý sa týka samospráv. A samosprávy musia mať dostatok sebareflexie, aby boli schopní túto tému, tému, tému svojich originálnych príjmov zvládnuť. Ak sa vrátim ku kľúčovej téme, k téme dane z motorových vozidiel, ja ďakujem Pavlovi Frešovi, že relatívne naozaj využil priestor, ktorý mu dalo druhé čítanie v Národnej rade, a tým aj nahradil možno výpadok z prvého čítania, keď ho tu nebolo vidieť a suploval ho iný kolega z opozície, pán predseda zahraničného výboru pán poslanec Šebej, a ja som to aj v úvodnom slove povedal, ja, ja, ja chápem a dokonca považujem za, za odpor pána župana Freša, poslanca Národnej rady, za legitímny, pretože následkom, výsledkom tejto novely bude menej peňazí pre Bratislavskú župu. Pobavme sa o konkrétnych číslach, lebo lietalo to tu tak vo vzduchu a opäť tu pejoratívne bolo nejak pomenované, že od mojej vôle záleží hento alebo tamto. To vôbec tak nie je. (Povedané so smiechom.) Od, od mojej vôle záleží len to, aby sme držali deficit a držali štrukturálne úsilie a konsolidovanie a ozdravovanie verejných financií, čo sa nám zatiaľ, bohdá, darí, a z tohto pohľadu vyššie územné celky a takisto aj samosprávy sú súčasťou verejných financií. A máte tú skúsenosť rovnakú, keď ste boli vo vládnej koalícii, že, že je to proste tak, jak to ja často zvyknem hovoriť, ten tesný súboj na lakte, lebo je to jedno krmítko dane, v danom prípade aj dane z fyzických osôb alebo iné typy daní, a je známa vec, že výsledky hospodárenia samospráv, či sú to župy alebo mestá a obce, sú súčasťou verejného okruhu. To znamená, viac alebo menej výdavkov v týchto subjektoch priamo ovplyvňuje výšku deficitu a dokonca štrukturálneho deficitu za celé verejné financie. To znamená, ten výsledok na konci dňa, za ten zodpovedá vláda Slovenskej republiky v tom zložení, aké dnes vidíte. Ja musím povedať, že to, o čo sa usiloval napr. Pavol Frešo z pohľadu toho, aby sme prestali rokovať o tomto zákone, ja nie som až tak ďaleko od tohto návrhu. (Reakcia z pléna.) Pretože ja si musím takisto uvedomiť, uvedomiť motiváciu rezortu financií, tento zákon so sebou nesie negatívne dopady na štátny rozpočet, 20 mil. eur, dámy a páni, je toľko peňazí ako krytie priorít troch rezortov vlády Slovenskej republiky. Z návrhu rozpočtu si pamätám rezort spravodlivosti, rezort hospodárstva, rezort životného prostredia. Takúto sumu asi oproti návrhu štátneho rozpočtu dostali, dostali tieto tri malé rezorty vlády a na druhej strane je 20 mil. eur menej, o 20 mil. eur menej, a keď počúvam tu proste kritiku, počúvam relatívne vajatavú obhajobu z pohľadu tej alebo druhej strany, tak si musíte uvedomiť, že vláda ide týmto projektom aj do politických rizík. Lebo dnes ak pán poslanec Hraško, pani poslankyňa Mezenská neustále poukazujú na vysoké daňové zaťaženie našich dopravcov, na 130 % pomer medzi, medzi okolitými krajinami a nami, no tak odpoveďou pánovi Hraškovi a pani Mezenskej je to, že je to výsledok daňovej politiky v tejto oblasti našich žúp. To je proste výsledok 12-ročného fungovania tejto, tohto typu daní. A výsledok autonómie, slobody a demokracie alebo tak, ako to pán poslanec Frešo povedal, že tak, ako sú tu poslanci, aj tam sú poslanci, ale ani poslanci nerobia sadzby, že, pán poslanec, robia to takí istí úradníci ako úradníci štátu, hej, nerobia to poslanci. A keď to robia poslanci, Pánboh nás ochraňuj! A tu sú dve alternatívy na stole a neberte to odo mňa, to nie je proste žiadnym spôsobom nejaké, nejaké ultimátum, ale sú dve možnosti. Buď všetko zostane po starom, čomu sa bude tešiť pán poslanec Frešo, lebo, lebo Bratislavská župa bude mať o 10 mil. eur stále viac, to je ten rozdiel, o ktorom, o ktorom hovoríme. Ale aj sadzby zostanú po starom, pretože neviem si momentálne predstaviť a ani z tejto debaty nevznikol žiadny konsenzus o tom, ako by sa mali, ako by sa mala upraviť daňová politika vyšších územných celkov. A výzva potom, aby sme ďalej rokovali, aby sme došli k nejakému konsenzuálnemu výsledku, tak nehnevajte sa, dámy a páni, ja na to nemám nervy. Ja sa tri roky zúčastňujem stretnutí aj so županmi a nemá to zmysel, dámy a páni, pretože vy sa neviete dohodnúť. Je v tom, v tom nie je politika, to nie je o tom, že kto je zelený, červený, modrý, sú v tom regionálne záujmy. Ktoré sú úplne legitímne. (Reakcia z pléna.) Sú legitímne. Čiže ak sa vyjde v ústrety pánovi poslancovi Zajacovi, ktorý tu teraz, bohužiaľ, nie je, tak, tak pán poslanec Frešo vlastne nebude spokojný, nebude spokojný ani Prešovský kraj, lebo nedostane viac peňazí, bude spokojný u nás, ale viac, viac, väčšia diera bude do štátneho rozpočtu. A ja vám, proste a to vám hovorím ako minister financií, ja nepripustím, aby sa výsledok hospodárenia v tejto oblasti slovenských žúp preniesol v tento moment ako, ako účet, ktorý má zaplatiť vláda a všetci daňoví poplatníci, pretože návrhom tohto zákonu je naozaj zníženie celkového daňového zaťaženia o 20 mil. eur. A pani poslankyňa Mezenská povedala, že je to zlomok. No to nie je zlomok. Celkový výber daní z motorových vozidiel je dneska rádovo na úrovni 140 mil. eur za všetky vyššie územné celky, 20 mil. eur z toho je 14,2 %. To nie je zlomok. Je to významný krok v duchu, v duchu dohody, na ktorú sa tu odvoláva pani poslankyňa Mezenská. Lenže tak ako to ja zvyknem hovoriť – a myslím to smrteľne vážne – ja nie som, ani vláda tu nie je ten, kto sníma všetky hriechy sveta. My nevieme proste zo dňa na deň napraviť tieto problémy. Ale, ale (reakcia z pléna), ale no nevieme to urobiť preto, že sme v nejakom prostredí, pretože sme pod paľbou medzinárodných organizácií, Bruselu aj opozície, aby sme znižovali deficit, sme pod paľbou odborárov a rôznych záujmových sektorov tejto, tejto spoločnosti, aby sme zvýšili výdavky v tej alebo inej oblasti, o chvíľu budem hovoriť o dani z príjmov, kde budú zase skupiny, tretí sektor, iný sektor, ktorý zase chce mať viac z tohto podielu, vždycky narazíte na nejaké záujmy. To, čo sme pripustili, je, je výpadok v objeme 20 mil. eur. To, čo navrhujete, sú ďalšie výpadky. Môžete si ich realizovať a realizujte si ich pri starom systéme, príďte s návrhom na, na to, aby župy nejakým spôsobom zregulovali svoje postoje, ale oni to neurobia, pretože tu budú na úkor ich príjmov. Uvedomte si tento, tento postoj. Ak sa vrátim k číslam, tak výsledkom bude úľava pre dopravcov v najširšom slova zmysle. Výsledkom bude viac príjmov z podielových daní pre 7 žúp z 8. A výsledkom bude v strednodobom výhľade, vo výhľade štyroch rokov mínus 10 mil. eur pre Bratislavskú župu. Keby to bolo tak, jak to má byť, malo by to byť mínus 20, to je čisté, čisté vyjadrenie, to znamená to, čo je na stole, je kompromisný návrh. To znamená, že nie 20 mínus pre župu Bratislavskú, ale mínus 10, v štvorročnom horizonte 4-krát po 2,5 mil. eur preto, aby sa vedela Bratislavská župa prispôsobiť aj svojimi výdavkami k tejto situácii. Toto je proste téma, ktorá je na stole. Ja som požiadal aj pána spravodajcu, nevedel som, ako sa vyvinie debata k hlasovaniu, a požiadal som ho, aby odložil aj kvôli tomu novému článku, ale aj kvôli tej debate, atmosfére, ktorá tu vznikla, aby sme odložili hlasovanie na zajtrajšok. Prakticky sa to musí udiať tak či tak a rozhodnete tu v Národnej rade. Ale je, ja som sa vždy vyhýbal tomu, aby som vznášal do tohto sporu, lebo ten spor je tu prítomný mnoho rokov a je dieťaťom fiškálnej decentralizácie, ktorá v zásade bola dobrým krokom a, samozrejme, má svoje detské choroby, a ja som sa vždycky vyhýbal tomu, aby som tu vnášal nejakú regionálnu nevraživosť. Pán poslanec Frešo sa jej tiež chcel vyhýbať, ale argumentoval tu tým, ako Bratislavčania platia viac na tých ostatných. Proste mali ste tu ten graf, v ktorom ste hovorili o tom, ako Bratislavčania viac platia ako ostatní. No tak ale to je proste v princípe decentralizácie a solidarity. Zatiaľ sme, bohužiaľ, v krajine, ktorá má naozaj obrovské regionálne rozdiely, a myslím si, že k stieraniu týchto rozdielov sa hlásime všetci naprieč politického spektra. Takže úplne na záver, toto je proste systémová zmena, ktorá, ktorá mení spôsob platenia dane z motorových vozidiel, zlepšuje podnikateľské prostredie v oblasti podnikania s autodopravcami v tej miere, ako si to štát dnes môže dovoliť. Je to jasný krok, je, je smerom k lepšiemu životnému prostrediu a z pohľadu, z pohľadu refundácie alebo kompenzácie je tento výpadok v celom objeme kompenzovaný vyšším percentom podielových daní. Tých podielových daní, ktoré sú kľúčovým zdrojom financovania aj vyšších územných celkov aj dnes, aj miest a obcí, a myslím si, že kolegom zo župy starostovia a primátori ľahko vysvetlili, prečo trvajú tak tvrdošijne na tom, aby neprešli na daňový mix, ale trvajú na tom, aby boli zavesení na jednom lane príjmu, dane z príjmov fyzických osôb, pretože dynamika rastu tohto typu dane je na základe časového radu najväčšia. Čiže ale je to na druhej strane ruleta, lebo pri cyklických výkyvoch sú tam aj, samozrejme, veľmi, veľmi nepríjemné výpadky, ktoré sme zažili v rokoch ’9 a ’10, no, ale zrejme väčšina v tejto krajine si želá hrať túto ruletu, tak, tak ju, tak ju hráme všetci z pohľadu financovania samospráv. Ja si myslím, že s pokojom a s rozvahou sa treba cez noc rozhodnúť, páni poslanci, aj naľavo a napravo, ako zajtra budete hlasovať. Ďakujem. (Potlesk.)